राजपथ पर बढ़ते चलो नरेंद्र भाई : सुषमा स्वराज  
इस अवसर पर मोदी की तारीफ में कसीदे गढ़ते हुए सुषमा ने खुले मंच से कहा कि नरेंद्र भाई आप राजपथ पर बढ़ते चलो, हम आपके साथ हैं।
लोकसभा में विपक्ष की नेता सुषमा स्वराज और महाराष्ट्र नवनिर्माण सेना (मनसे) के अध्यक्ष राज ठाकरे गुजरात के मुख्यमंत्री नरेंद्र मोदी के सद्भावना मिशन को समर्थन देने सोमवार को उपवास स्थल पर पहुंचे। मोदी इस मिशन के तहत तीन दिनों से उपवास पर बैठे थे।  इस अवसर पर मोदी की तारीफ में कसीदे गढ़ते हुए सुषमा ने खुले मंच से कहा कि नरेंद्र भाई आप राजपथ पर बढ़ते चलो, हम आपके साथ हैं। वहीं दूसरी ओर राज ठाकरे ने कहा कि मोदी एक अच्छे प्रधानमंत्री साबित हो सकते हैं और इस परिस्थिति में उनकी पार्टी मोदी का समर्थन करेगी।  मोदी के उपवास के आखिरी दिन सुषमा ने वहां जुटी भीड़ को सम्बोधित करते हुए कहा, "नरेंद्र भाई उपवास तो आज कर रहे हैं लेकिन वह पिछले 10 सालों से गुजरात में सद्भावना से राज कर रहे हैं।" उन्होंने कहा, "पिछले 10 वर्ष के दौरान नरेंद्र भाई ने बहुत संघर्ष किया है। वह संघर्षों से अपने लिए रास्ता बनाते आए हैं। वह आगे भी ऐसे ही रास्ता बनाते आएंगे, हमें उम्मीद है। इस आत्मबल को बनाए हुए और सद्भावना के भाव को बरकरार रखते हुए नरेंद्र भाई आप राजपथ पर बढ़ते चलो, हम आपके साथ है।"  सुषमा ने कहा, "अब तो हमारे घोर विरोधी भी मोदी की तारीफ करते हैं। हाल ही में हुई राष्ट्रीय एकता परिषद की बैठक में पीपुल्स डेमोक्रेटिक पार्टी (पीडीपी) की नेता महबूबा मुफ्ती ने मोदी की जमकर तारीफ की थी।" उन्होंने कहा, "गुजरात एक ऐसा प्रदेश है जहां किसी के साथ भेदभाव नहीं होता। यहां कोई परियोजना यह देखकर नहीं बनती कि इसका लाभ हिन्दुओं को मिले और मुसलमानों के लिए। यह सोचकर कोई सड़क नहीं बनती कि यह मुसलमानों या हिन्दुओं के घरों से होकर गुजरेगी।"  सुषमा ने कहा, "नरेंद्र भाई हर योजना शत प्रतिशत लोगों के लिए चलाते हैं। इसका लाभ हर व्यक्ति को मिलता है। उनकी निगाह में हर नागरिक गुजराती है, वह भारतीय है।"  मोदी के सद्भावना मिशन को समर्थन देने पहुंचे राज ठाकरे ने पत्रकारों से बातचीत में कहा, "मैं अपनी शुभकामनाएं देने के लिए यहां आया हूं। गुलबर्ग सोसायटी मामले में सर्वोच्च न्यायालय के फैसले के बाद भी मैंने फोन करके उन्हें बधाई दी थी। सर्वोच्च न्यायालय से प्रमाण पत्र मिलने के बाद उन्हें किसी और के प्रमाण पत्र की आवश्यकता नहीं है।"  मोदी को प्रधानमंत्री के रूप में देखने से जुड़े एक सवाल पर उन्होंने कहा, "मोदी एक अच्छे प्रधानमंत्री साबित हो सकते हैं। हम उनका समर्थन करेंगे। वास्तव में देश की जनता के लिए कड़ी मेहनत करने वाला कोई भी प्रधानमंत्री बन सकता है।"